Viðtal við Donald Trump, fyrrverandi forseta Bandaríkjanna, var fjarlægt af Facebook-síðu tengdadóttur hans. Hún segir aðgerðirnar minna á söguþráð skáldsögu George Orwell, 1984.
Bandaríkjaforsetinn fyrrverandi var bannaður af Facebook, Instragram og Twitter eftir innrásina í þinghúsið í Washington þann 6. janúar. Hæstráðendum hjá samfélagsmiðlunum þótti orðræða Donalds Trump í aðdraganda og kjölfar innrásarinnar ala á sundrungu og hatri.
Lara Trump, tengdadóttir forsetans fyrrverandi, hóf nýverið störf hjá Fox fréttastöðinni sem dagskrárgerðarkona. Meðal þess sem hún hefur tekið sér fyrir hendur í nýju starfi er að taka viðtal við Donald Trump. Hún deildi viðtalinu á facebook síðu sinni, en segist í kjölfarið hafa fengið póst frá Facebook. Bréfið birtir hún á Instagram síðu sinni þar sem segir að viðtalið hafi verið fjarlægt. Birting þess brjóti í bága við ákvörðun um úthýsingu Donalds Trump á Facebook, verði efni með honum áfram deilt á síðu Löru Trump gæti þurft að grípa til aðgerða þar líka.
Lara, sem er gift Eric Trump, syni forsetans fyrrverandi, skrifaði í færslu með bréfabirtingunni að aðgerðirnar minntu á söguþráðinn í skáldsögu George Orwells, 1984.
Tengdadóttir Donalds Trump, fyrrverandi Bandaríkjaforseta, segir facebook hafa fjarlægt viðtal sem hún tók við hann. Trump var bannaður á samfélagsmiðlinum eftir innrásina í þinghúsið í Washington í janúar. 